《送七主簿赴龙水》
宋代·范祖禹

山行水逶迤，郁屈如盘龙。
缘溪夹修竹，被岭多长松。
悬门倚岩石，终日对青峰。
初仕昔为宰，读书过三冬。
忘机狎鸥鸟，劝稼亲老农。
讼庭可罗雀，铜印苍藓封。
尔来三十年，梦想幽人踪。
风尘京洛间，邑子或相逢。
晚岁上玉堂，天门深九重。
缅思寒潭碧，一洗我心胸。
送子西南归，恨无羽翼从。
为我谢邦人，今愧白发容。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。